Brøndby bliver til februar gældsfri for første gang siden 1987 og sparer dermed årligt et stort millionbeløb i renter og afdrag.

Superligaklubben Brøndby gennemførte for nyligt en aktieemission, og den har tilført klubben så mange midler, at al gæld inden for få måneder er afviklet.

- Vi har indfriet et lån til Jan Bech Andersen (klubbens hovedaktionær, red.), og vi har indfriet et lån til vores bank. Vi har ét stort banklån tilbage, som bliver indfriet 1. februar 2017, siger administrerende direktør Jesper Jørgensen ifølge sn.dk.

Besparelserne betyder, at Brøndby har mulighed for ikke at skulle spare så mange penge i den sportslige afdeling, som det ellers fremgik af strategiplanen 6.4.

- Da vi fremlagde strategi 6.4 i foråret, var vores mål at nedbringe den rentebærende gæld de kommende år, og på det område er vi noget foran planen, så vi kan bruge pengene på noget andet, siger Jesper Jørgensen.

Ifølge Ritzau har Brøndby over de seneste par år betalt hele 12 millioner kroner årligt i renter og afdrag og vil til februar være gældsfri for første gang siden 1987.